Odôvodnenie

A. Všeobecná časť

V súvislosti s prijatím zákona č. 327/2005  Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. Ministerstvo spravodlivosti Slovenskej republiky vypracovalo návrh vyhlášky Ministerstva spravodlivosti Slovenskej republiky, ktorou sa dopĺňa vyhláška Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení vyhlášky č. 279/2005 Z. z. (ďalej len „vyhláška“).

	Návrh vyhlášky bol vypracovaný na základe splnomocňovacieho ustanovenia  § 83 zákona č. 586/2003  Z. z. o advokácii  a o zmene  a doplnení zákona č. 455/1991  Zb.  o  živnostenskom  podnikaní (živnostenský zákon) v znení neskorších predpisov. 

	Vzhľadom na skutočnosť, že poskytovanie právnej pomoci na základe zákona č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. bude hradené štátom, upravuje návrh vyhlášky odmeny advokátov v prípadoch, keď budú zastupovať osoby v materiálnej núdzi na základe predmetného zákona. V týchto prípadoch sa upúšťa  od princípu odmeňovania za každý jeden úkon právnej služby, ktorý advokát urobí v civilnom konaní v prípade rozhodovania súdu o náhrade trov konania podľa OSP. V návrhu vyhlášky sa vychádza z princípu určenia odmeny za celé konanie presne určenou sumou.

	Návrh vyhlášky taktiež reaguje na ustanovenia § 232 až 234 nového Trestného poriadku (zákon č. 301/2005 Z. z.), ktoré upravujú nový inštitút Konania o dohode o vine a treste.

	Návrh vyhlášky je v súlade s Ústavou Slovenskej republiky a zákonom č. 586/2003  Z. z. o advokácii  a o zmene  a doplnení zákona č. 455/1991  Zb.  o  živnostenskom  podnikaní (živnostenský zákon) v znení neskorších predpisov. 

	Predkladaný návrh právnej úpravy nemá ekonomický vplyv, environmentálny vplyv, ani vplyv na zamestnanosť a podnikateľské prostredie.  Predkladaný návrh bude mať finančný vplyv, ktorý však nie je možné vyčísliť, a preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje.

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Ministerstvo spravodlivosti Slovenskej republiky

2.	Názov návrhu právneho predpisu:  Vyhláška Ministerstva spravodlivosti Slovenskej republiky, ktorou sa dopĺňa vyhláška Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení vyhlášky č. 279/2005 Z. z.

3.	Problematika návrhu právneho predpisu :
a) nie je upravená v práve Európskych spoločenstiev,

b)  nie je upravená v práve Európskej únie,

	c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám a Európskej únii:
a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: bezpredmetné,

b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: bezpredmetné, 

c) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca: bezpredmetné,

d) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: bezpredmetné,  

e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: bezpredmetné.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie : bezpredmetné.
	
6. Gestor  (spolupracujúce rezorty) : bezpredmetné.

B. Osobitná časť

K Čl. I:

K bodu 1:

	Toto ustanovenie reaguje na zmeny doplnené do vyhlášky ustanoveniami        § 11a až 11g.

K bodu 2:

	Ustanovuje sa výška odmeny advokáta za celé konanie, bez ohľadu na počet  úkonov právnej služby, len v závislosti od hodnoty veci ktorá je predmetom konania. Takisto sa ustanovujú osobitné druhy konaní za ktoré je stanovená presná výška „odmeny“ advokáta bez ohľadu na hodnotu veci ktorá je predmetom sporu, ak hodnotu veci nie je možné určiť alebo ide o opravné prostriedky či výkon rozhodnutia.
V prípade ak nie je výška „odmeny“  za konanie upravená v § 11a a 11b určí sa výška odmeny podľa príslušnosti k súdu. V § 11g sa určuje výška odmeny v osobitných prípadoch – jej zvýšenie, zníženie alebo nepriznanie, ako aj spôsob jej výpočtu v prípade spojenia dvoch alebo viacero vecí do jedného konania.

K bodu 3:

	Navrhované ustanovenie je reakciou na ustanovenia § 232 až 234 nového Trestného poriadku (zákon č. 301/2005 Z. z.). V uvedených ustanoveniach sa upravuje nový inštitút Konania o dohode o vine a treste na základe ktorého v prípadoch ak výsledky vyšetrovania alebo skráteného vyšetrovania dostatočne odôvodňujú záver, že skutok je trestným činom a spáchal ho obvinený, ktorý sa k spáchaniu skutku priznal, uznal vinu a dôkazy nasvedčujú pravdivosti jeho priznania, môže prokurátor začať konanie o dohode o vine a treste na podnet obvineného alebo aj bez takého podnetu. Navrhované ustanovenie je snahou motivovať advokátov, aby v prípadoch, ak budú splnené zákonom ustanovené podmienky dávali podnet na uzavretie dohody.

K Čl. II:

	Účinnosť vyhlášky sa navrhuje súčasne so zákonom č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z..